

**Piispa Jukka Keskitalon loppulausunto Utsjoen seurakunnan piispantarkastuksen yleisessä tarkastuksessa 21.4.2024**

**Yleistä Utsjoen seurakunnasta**

* Utsjoen seurakunta on Suomen pohjoisin seurakunta, ja se toimii saamelaisten kotiseutualueella.
* Seurakunta kuuluu Pohjois-Lapin seurakuntayhtymään yhdessä Inarin seurakunnan kanssa ja on osa Lapin rovastikuntaa.
* Utsjoen seurakunta on Oulun hiippakunnan pienimpiä seurakuntia, sillä vuoden 2023 jäsenmäärä oli 783 jäsentä. Utsjoen seurakunnan alue on kuitenkin huomattavan laaja.
* Utsjoen seurakunnan ikärakenne painottuu vanhempaan väestöön
  + Jäsenistön ikärakenne painottuu 60–79-vuotiaisiin, joita on yhteensä 286 ja jotka muodostavat 37 % seurakuntalaisista.
  + Pieniä lapsia on melko vähän: 0–9-vuotiaita on yhteensä 56 henkilöä, 10–19-vuotiaita on kuitenkin tätä enemmän eli 87. Nämä muodostavat yhteensä 18 % seurakuntalaisista.
  + Nuorten aikuisten ja keski-ikäisten ikäryhmät ovat pieniä, pienimpänä kohorttina 20–29-vuotiaat, joita on 49.
  + Seurakunnan jäsenmäärä laskee voimakkaasti, viiden vuoden sisällä se on laskenut 11 %.
* Utsjoen kirkko on vuodelta 1853, ja yhdessä Utsjoen pappilan ja kirkkotupien kanssa se muodostaa Museoviraston vuonna 2009 valtakunnallisesti merkittäväksi rakennetuksi kulttuuriympäristöksi määrittelemän Utsjoen kirkkomaiseman.
* Näiden lisäksi seurakunnan kiinteistöjä ovat Karigasniemen kappeli, Utsjoen seurakuntatalo sekä Nuvvuksen rukoushuone. Nuorgamin rukoushuone on vastikään myyty.
* Kirkkoon kuulumisprosentti Utsjoella on 68,6 % (2023), hiippakunnan keskiarvo on 73,1 %.
* Utsjoen kunnan väkiluku on 1142 (2023).

**Utsjoen seurakunnan vahvuudet**

* Utsjoen seurakunta on pieni mutta pippurinen. Seurakunta, ja sen toiminta kaikilla kylillä, on hyvin tärkeä osa Utsjoen paikallisyhteisön elämää.
* Utsjoen seurakunta toimii saamelaisten kotiseutualueella, ja saamelaisen alkuperäiskansan osuus seurakunnan jäsenistä on suurempi kuin missään muussa seurakunnassa.
* Utsjoen seurakunnassa perinteet kantavat, mikä näkyy esimerkiksi kirkollisissa toimituksissa (mm. konfirmaatio ja hautajaiset).
* Utsjoen seurakunnassa tehdään vahvaa perustyötä sitoutuneesti pienen työyhteisön voimin.
  + Tästä osoituksena esimerkiksi tavattoman hyvä tulos vuoden 2023 Yhteisvastuukeräyksessä: yhteensä 11 099 euroa, ja 13,4 euroa jokaista seurakuntalaista kohden.
* Seurakunnan talous on ollut Pohjois-Lapin seurakuntayhtymän muodostamisesta lähtien (2018) vakaalla pohjalla.
  + Kirkon keskusrahastolta Utsjoen seurakunnan kahteen keskeiseen virkaan kohdistuva rahoitus luo perustan seurakunnalliselle työlle (kirkkoherranviran ja diakonian viran palkkaus sekä lisäksi matkakuluja ja rippikoulutyötä).
* Vapaaehtoistyöllä on vahva rooli seurakunnassa.
  + Kirkkotuvassa kesäisin toimiva, vapaaehtoistyöhön perustuva Lähetyksen Vohvelikahvila on tästä erinomainen esimerkki.
  + Myös muilla kylillä vapaaehtoiset ovat eri tavoin mukana tukemassa seurakunnan työtä.
* Utsjoen kirkko ja kirkkotupien alue, mukaan lukien Ulriikan hiljentymispolku, on kulttuurihistoriallinen helmi.

**Utsjoen seurakunnan kehittämishaasteet**

* Rekrytointihaaste kirkkoherranviran osalta.
  + Kahdella hakukerralla hakijoita ei tullut, joten tuomiokapituli päätti jättää viran vuoden ajaksi auki julistamatta. Anu Sorjonen hoitaa virkaa virkaatekevänä elokuun loppuun.
  + Tuomiokapituli tulee antamaan viranhoitomääräyksen määräaikaiselle viranhaltijalle 1.9. lukien todennäköisesti kesään 2025 asti.
  + Virka tullaan näillä näkymin julistamaan uudelleen haettavaksi keväällä 2025.
* Toimitilakysymys: Seurakuntayhtymällä on kiinteistöstrategia, josta antamassaan lausunnossa Utsjoen seurakuntaneuvosto on linjannut, että jos pitää luopua joko seurakuntatalosta tai pappilasta, niin luovutaan seurakuntatalosta.
  + Pappilan tilanne kytkeytyy myös kirkkoherran rekrytointikysymykseen. Suosittelen, että pappila säilyy seurakuntayhtymän omistuksessa ja sitä kehitetään siten, että kirkkoherra voi jatkossakin asua pappilassa.
  + Taloudelliset realiteetit huomioon ottaen on ymmärrettävää, että seurakuntatalosta luopumista harkitaan. Ennen kuin tällaista ratkaisua on mahdollista tehdä, on löydettävä ratkaisu, mihin sijoittuvat seurakuntatalolla olevat toiminnot (mm. lapsi- ja nuorisotyö, diakoniatyö, avoimet ateriat ja muistotilaisuudet).
* Nuorgamin rukoushuoneesta luopumisen jälkeen on tarve löytää tila jumalanpalveluksille. Vaihtoehdot ovat Nuorgamin koulu tai Pulmangin kirkko Norjan puolella rajaa. Jälkimmäinen vaihtoehto edellyttää lisäselvittelyjä.
* Saamenkielentaitoisten työntekijöiden saaminen on pysyvä haaste ja siihen tarvitaan myös kokonaiskirkollisia resursseja (kielikoulutus).

**Seurakunnan hallinto, talous, kirkkoherranvirasto ja arkisto**

Seurakunnan talouden ja hallinnon tarkastus on suoritettu pappisasessorin johdolla, ja siitä on kirjoitettu erillinen raportti. Seurakunnan kirkkoherranviraston ja arkiston tarkastus on suoritettu lääninrovastin toimesta ja siitä annetaan erillinen raportti

**Työyhteisö, johtajuus ja luottamushenkilöiden toiminta**

*Työyhteisö*

* Seurakunnassa on viisi varsinaista työntekijää: vt. kirkkoherra Anu Sorjonen, nuorisotyönohjaaja Ville Orjala, diakoniatyöntekijä Riikkaliisa Joentausta, suntio (25%) Urho Ylisirkka sekä suntio-kanttori (65% + 20% = 85%) Oiva Saukkonen (ma. vuoteen 2027 saakka). Suntio Juha Reinola on työlomalla vuoteen 2027 saakka.
* Työyhteisö on hyvähenkinen ja vahvasti seurakuntatyöhön ja kirkon uskoon sitoutunut. Työtä tehdään työalarajat ylittävästi. Työyhteisö ansaitsee erittäin suuren kiitoksen.

*Johtajuus*

* Kirkkoherran virkaa on 1.1.2024 alkaen hoitanut Anu Sorjonen, joka on lupautunut tehtävään elokuun loppuun 2024 asti. Anu on hoitanut tehtäväänsä luottamusta herättävällä tavalla.
* Tässä yhteydessä lausun suuren kiitoksen seurakuntaa useita vuosia kirkkoherrana palvelleelle Päivi Aikasalolle.
* Seurakuntayhtymän talouspäällikkö Antti Huhta hoitaa tehtävää ammattitaitoisesti. Hänessä myös Utsjoen seurakunnalla, kuten koko seurakuntayhtymällä, on erinomainen osaaja.

*Luottamushenkilötoiminta*

* Utsjoen seurakuntaneuvosto on keskusteleva ja asioihin paneutunut. Erityisesti talouden osalta Utsjoen seurakunnankin asioista päätetään Pohjois-Lapin seurakuntayhtymän yhteisessä kirkkoneuvostossa ja yhteisessä kirkkovaltuustossa. Lämmin kiitos myös seurakuntayhtymälle siitä, että pienempää osapuolta kohtaan on ollut ymmärtämystä.

**Lopuksi**

* Kirkkojärjestyksen 4 luvun 7 §:n 3 momentin nojalla totean seuraavaa:
  + Tämä piispan päätöslausunto sekä pappisasessorin ja lääninrovastin muistiot jaetaan työntekijöille ja luottamushenkilöille. Niiden pohjalta käydään avoin ja arvioiva keskustelu työntekijäkokouksessa ja seurakuntaneuvostossa, sekä seurakuntayhtymän toimielimissä.
  + Seurakunnan, seurakuntaneuvoston, seurakuntayhtymän toimielinten ja viranhaltijoiden ja kirkkoherran on ryhdyttävä niihin toimenpiteisiin, joihin tämä piispantarkastuksen päätöslausunto antaa aihetta.
  + Piispantarkastuksen seurantakäynti suoritetaan lääninrovastin johdolla vajaan vuoden kuluessa, ja sen tuloksista raportoidaan piispalle. Silloin selvitetään, miten seurakunnassa tässä tarkastuksessa esiin tulleisiin kehittämishaasteisiin on vastattu.
  + Kiitän Utsjoen seurakuntalaisia, kirkkoherraa, työyhteisöä ja luottamushenkilöitä hyvästä piispantarkastuksen valmistelusta sekä minun, puolisoni ja seurueeni kokemasta runsaasta vieraanvaraisuudesta piispantarkastuksen aikana.